曾巩
食梨
今岁天旱甚，百谷病已久。
山梨最大树，属此亦乾朽。
当春花盛时，雪满山前后。
常期摘秋实，穰穰落吾手。
忽惊冰玉败，不与膏泽偶。
清朝起周览，映叶才八九。
闲居问时物，此说得溪叟。
贫斋分寂绝，尘抱徒噎呕。
宁知萧条内，把握忽先有。
食新恐非称，分少觉已厚。
开苞日星动，落刃冰雪剖。
烟浔择新汲，远负盈素缶。
英华两相发，光彩生户牖。
初尝蜜经齿，久嚼泉垂口。
蠲烦慰诸亲，愈渴忻众友。
肯视故畦瓜，宁论浊泥藕。
岁晚迫风霜，人饥之藜糗。
真味虽暂御，未许置樽酒。